जाँच आयोग को यह भी देखना चाहिए कि भारतीय खेल प्रबंधकों ने ख़रीद-फरोख्त के ज़रिए तो ये पदक हासिल नहीं किए। भ्रष्टाचार केवल भारत में ही नहीं होता बल्कि बर्ड-फ्लू की तरह इसके जीवाणु अंतर्राष्ट्रीय स्तर पर विद्यमान हैं। हो सकता है कि मैलबर्न में पदक बिके हों और अपुन ने ख़रीद लिए। लेकिन पदकों की ख़रीद के लिए पैसा किस एजेंसी ने दिया, यह फंडा भी क्लीयर होना चाहिए। इसके अलावा इस बात की भी जाँच होनी चाहिए कि जो पदक हमारे खिलाड़ी बटोर कर लाए हैं, वे शुद्ध सोने या चाँदी के हैं भी या नहीं? आजकल मिलावट का धंधा भी ज़ोरों पर है। अत: इन पदकों की जाँच के लिए जौहरियों की एक कमेटी बिठाई जानी चाहिए। कहीं ऐसा तो नहीं कि शुद्ध सोने-चाँदी के पदक दूसरे देशो के खिलाड़ी ले गए हों और जो मिलावटी पदक बच गए हों, वे भारतीयों को दे दिए गए हों?